Bubiai (Šiauliai) - Vikipedija

# Bubiai (Šiauliai)

### Straipsnis iš Vikipedijos, laisvosios enciklopedijos.

Bubiai
Artimiausias miestas |
Savivaldybė | Šiaulių rajonas
Seniūnija | Bubių seniūnija
Gyventojų skaičius | 932 (2002 m.)

Bubiai - kaimas Šiaulių rajone, šalia kelio Šiauliai-Tauragė, 14 km nuo Šiaulių. Seniūnijos centras.

## [taisyti] Istorija

Archeologiniai kasinėjimų duomenimis Bubiuose gyventa jau V a. Dubysos pilis ant greta Dubysos upės esančio kalno pastatyta apie 1230 m. Jos apylinkėse plėšikavo 1236 m. Saulės mūšyje sumušti kalavijuočiai. 1348 m. ir 1358 m. pilį sudegino kryžiuočiai.

1566 m. Bubiai buvo Aukštelkų valsčiaus viensėdija. 1783 m. Bubių kaime buvo 13 namų su 50 gyventojų. Kaip dvaras Bubiai pradėjo formuotis po paskutiniojo 1795 m. Abiejų Tautų Respublikos padalijimo, kai Rusijos imperatorė Jekaterina II Bubius, kaip ir visas Šiaulių apylinkes, padovanojo savo meilužiui Platonui Zubovui. Šiam mirus dvarą paveldėjo jo brolis Dmitrijus Zubovas, vėliau jo sūnus Nikolajus Zubovas.

1825 m. pro Bubius buvo pradėtas tiesti Dubysos-Ventos kanalas. Jo statyba nutrūko prasidėjus 1831 m. sukilimui. Mirus grafui Nikolajui Zubovui, 1899 m. Bubius paveldėjo jo sūnus Dimitrijus Zubovas (jaunesnysis). Jis savo lėšomis tais pačiais metais dvare atidarė pradžios mokyklą, kurioje buvo mokoma lietuvių kalba. Jo valdymo metais dvaro ūkis buvo perorientuotas į gyvulininkystę ir pienininkystę, dvare įsteigta lentpjūvė ir plytinė. 1910 m. dvare įsteigta žemesnioji gyvulininkystės ir pienininkystės mokykla.

Bubių tvenkinys

Nuo XIX a. pabaigos iki 1940 m. Bubių dvaras buvo stambus kultūrinis ir ūkinis centras ir suvaidino žymų vaidmenį lietuvybės sąjūdyje. Nuo 1894 m. čia buvo rengiamos garsios lietuviškos šiauliečių Gegužinės.

Vykdant 1922 m. žemės reformą, Šiaulių apskrityje iš grafo D. Zubovo buvo nusavinti 5 dvarai. Grafas pasirinko nenusavinamą žemės normą Bubių dvaro centre. Kartu su paliktais sklypais prie lentpjūvės ir plytinės jo valdoje liko 120 ha žemės. Po D. Zubovo mirties dvarą paveldėjo jo duktė Tatjana Zubovaitė-Ropienė, o po jos mirties dvarą pasidalino dukterys Darija Putvinskienė ir Kotryna Kurkauskienė. Nuosavybės teisė į išlikusius dvaro pastatus atstatyta Dmitrijaus Zubovo anūkėms Elenai Kurkauskaitei-Slavinskienei ir Aleksandrai Putvinskaitei-Kulnienei.

Ties Bubiais 1973 m. užtvenkus Dubysą susiformavo Bubių tvenkinys (422 ha) - mėgstama šiauliečių poilsio vieta. Bubiuose 1923 m. gyveno 259.

Herbas patvirtintas 2000 m. kovo 23 d. Prezidento dekretu (autorius Audrius Slapšinskas).

## [taisyti] Nuorodos

- Lankytinos vietos - Bubių dvaro sodyba
- Bubių nuotraukos
- lietuvos.net Bubių nuotraukos
- lietuvos.net Bubiai, Geluvos ežero nuotraukos

Rodomas puslapis "http://lt.wikipedia.org../../../b/u/b/Bubiai_%28%C5%A0iauliai%29_236c.html"

Kategorijos: Šiaulių rajono gyvenvietės | Lietuvos herbinės gyvenvietės

##### Views

- Straipsnis
- Aptarimas
- Dabartinė versija

##### Paieška